b'\n_START_ARTICLE_\nVasilij Vasiljevi\xc4\x8d Kandinski\n_START_SECTION_\n\xc5\xbdivljenje\n_START_PARAGRAPH_\nRodil se je v Moskvi o\xc4\x8detu Vasiliju Silvestrovi\xc4\x8du Kandinskem (1832\xe2\x80\x931926), trgovcu s \xc4\x8dajem, in materi Lidiji Ivanovni Tihejevi (184?\xe2\x80\x93????). Z dru\xc5\xbeino je potoval po Evropi in Rusiji, vendar je od leta 1871 otro\xc5\xa1tvo pre\xc5\xbeivel v Odesi. Na Moskovski dr\xc5\xbeavni univerzi (MGU) je vpisal pravo in ekonomijo. Kljub uspe\xc5\xa1nosti v svojem poklicu je pri 30 letih za\xc4\x8del slikati \xc5\xa1tudije._NEWLINE_Leta 1896 se je preselil v M\xc3\xbcnchen, kjer je najprej \xc5\xa1tudiral na A\xc5\xbebetovi zasebni slikarski \xc5\xa1oli, kasneje pa na Kunstakademie M\xc3\xbcnchen. Med letoma 1906 in 1907 je \xc5\xbeivel v francoskem mestu S\xc3\xa8vres, kjer se je usmeril k ekspresionizmu. Leta 1908 je \xc5\xbeivel v Murnauu na Bavarskem in tam naslikal \xc5\xa1tevilne krajine, istega leta pa je spoznal tudi Rudolfa Steinerja, ki je vplival na njegovo kasnej\xc5\xa1e ustvarjanje. Kandinski je bil soustanovitelj umetni\xc5\xa1ke skupine Phalanx, kjer je spoznal svojo \xc5\xbeivljenjsko sopotnico Gabriele M\xc3\xbcnter._NEWLINE_Leta 1909, ko je bil vodilni umetnik skupine Neuen K\xc3\xbcnstlervereinigung M\xc3\xbcnchen, je za\xc4\x8del slikati abstraktna dela. Ob tretji razstavi te skupine so kritiki njegovo skoraj popolnoma abstraktno\xc2\xa0\xc2\xbbKomposition V\xc2\xab\xc2\xa0sprejeli zelo slabo in Kandinski je skupaj s Franzem Marcom, Gabriele M\xc3\xbcnter in Alfredom Kubinom izstopil iz skupine._NEWLINE_18. decembra 1911 sta Kandinski in Marc odprla prvo razstavo novoustanovljene skupine Blauer Reiter v Galerie Thannhauser v M\xc3\xbcnchnu. Ob razstavi sta izdala tudi istoimenski almanah Blauer Reiter._NEWLINE_Kandinski je leta 1911 objavil umetnostno-teoreti\xc4\x8dno delo O du\xc5\xa1evnem v umetnosti (\xc3\x9cber das Geistige in der Kunst) in z njim bistveno vplival na nadaljnji razvoj abstraktnega slikarstva._NEWLINE_Leta 1917 se je poro\xc4\x8dil z Nino Nikolajevno Andrejevsko (1893\xe2\x80\x931980), tri leta kasneje mu je umrl sin Vsevolod. V letih 1922-1933 je Kandinski deloval kot u\xc4\x8ditelj v Bauhausu v Weimarju, Dessauu in Berlinu. V tem \xc4\x8dasu v njegovih slikah prevladujejo geometrijske oblike._NEWLINE_Leta 1924 je skupaj z Lyonelom Feiningerjem, Paulom Kleejem in Aleksejem von Javlenskim ustanovil umetni\xc5\xa1ko skupino Die Blauen Vier. Leta 1926 je iz\xc5\xa1lo njegovo teoreti\xc4\x8dno delo Punkt und Linie zu Fl\xc3\xa4che. Leta 1928 je pridobil nem\xc5\xa1ko dr\xc5\xbeavljanstvo. Z zaprtjem Bauhausa je leta 1933 zapustil Nem\xc4\x8dijo in se preselil v Francijo. Leta 1937 so nacisti njegove slike razstavili v razstavi z imenom Entartete Kunst (degenerirana umetnost) in 57 njegovih del so zasegli._NEWLINE_Leta 1939 je Kandinski dobil francosko dr\xc5\xbeavljanstvo, pet let kasneje pa je umrl v Neuilly-sur-Seine pri Parizu.'